KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2021. szeptember 22.-én 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gerencsér Attila, Takácsné Varga Ágnes, Gelencsér Júlia, Illés Péter, Harsányi Zsolt (6 fő)

***Meghívottak:*** Dr, Zalán Gábor jegyző, Dr. Nagy Edina aljegyző, Németh Ildikó osztályvezető, Cserkutiné Stipsics Edina osztályvezető, Kovács István Kft. igazgató

Kiss Péter bizottsági elnök üdvözli az egybegyűlteket, ismerteti, hogy a bizottság 6 fővel határozatképes, valamint jelzi egy zárt ülés keretében megtárgyalandó napirendi pont kitűzését is.

Kiss Péter jelzi, hogy Harkai Norbert, Rába Kálmán, valamint Stampf Ervin nem tud jelen lenni a mai ülésen.

Az elnök szavazásra teszi fel a napirendet, melyet a bizottság **6 igen** szavazattal elfogad:

**Napirend:**

1. Beszámoló a nem közművel összegyűjtött háztartási szennyvíz begyűjtéséről

Előadó a jegyző nevében: Németh Ildikó városüzemeltetési osztályvezető,

Előterjesztő: Kovács István igazgató

1. Pavilonok elbontására vonatkozó döntések meghozatala

Előadó a polgármester nevében: Németh Ildikó városüzemeltetési osztályvezető

1. Nemezgyári duzzasztózsilippel kapcsolatos döntések meghozatala

Előadó a polgármester nevében: Németh Ildikó városüzemeltetési osztályvezető

**Zárt ülés keretében:**

1. Az önkormányzati kitüntetések és elismerések adományozására érkezett javaslatok elbírálása Előterjesztő: Básthy Béla polgármester
2. **napirendi pont**

**Beszámoló a nem közművel összegyűjtött háztartási szennyvíz begyűjtéséről**

**Előadó a jegyző nevében: Németh Ildikó városüzemeltetési osztályvezető,**

**Előterjesztő: Kovács István igazgató**

**Németh Ildikó:** Ismereti az előterjesztés tartalmát, egyúttal jelzi, hogy javulás mutatkozik a szennyvízszippantások számában, évről-évre többen veszik igénybe a szolgáltatást. Egyre gyakoribb a a házi szikkasztóberendezések létesítésének engedélyeztetése is, de sajnos vannak olyan helyszínek, ahol a telepített berendezés nem működik megfelelően, ezeknél szakemberek bevonásával folyik a vizsgálat. Előterjesztésben megtalálható a közszolgáltatást végző Kőszegi Városüzemeltető Kft. beszámolója. A közszolgáltató a rendelet felülvizsgálatát javasolja, mivel egyrészt vannak olyan helyszínek, amelyet nem vagy nagyon nehezen tudnak csak megközelíteni, illetve a rendelkezésre állás idejében szeretne módosítást kérni. A közszolgáltatási szerződés 2022. február végén lejár, így addig sort kerítünk a rendelet felülvizsgálatára, valamint az új szerződés előkészítésére. A határozati javaslatok között szerepel egy pénzügyi átcsoportosításról szóló döntés, amely támogatását szeretnénk kérni.

**Illés Péter:** Megjegyzi, hogy ha a varos nem a hegyre terjeszkedne nem lenne ilyen probléma. Érdeklődik, hogy a Multifelt Kft. volt Nemezgyár területén lévő szippantás kérdése megoldódott-e.

**Kovács István:** Szippantással szállítják a területről a szennyvizet költségmegosztással.

**Kiss Péter:** érdeklődik, hogy a gépparkkal mi az elképzelés?

**Kovács István:** A pénzeszköz átadásból szeretnénk megoldani, de az az összeg nem éri el a gépek árát, így saját forrásból is hozzá tennének. Az erőgép probléma megoldódna és a jelenlegi gépeket is tudnák hasznosítani hóeltakarításra is. Szolgáltatás biztonsága érdekében nem lehet tovább halasztani, mivel volt olyan alkalom, hogy cserben hagyta őket. Az általa javasolt átcsoportosítás arra irányul, hogy a műszaki probléma megoldódna.

**Cserkútiné Stpisics Edina:** Többlet támogatást ad az önkormányzat és a Kft. a saját forrásaikból tudna kivenni, az ott felszabaduló saját forrását át tudja csoportosítani, és másra felhasználni.

**Kiss Péter:** Szabóhegyi részeken is gond, ott milyen megoldás lehetne?

**Kovács István:** Gépparkot nem tudják erre méretezni, vállalhatatlan pluszkiadás lenne. Javasolja, hogy az Önkormányzat kötelezze a lakókat a saját tisztítóra, vagy elérhető helyre kell tenni a szennyvíztárolóját. Jelenlegi műszaki paraméterek mellett nem lehet elvárni, hogy mindenhonnan elvigyek a szennyvizet.

**Kiss Péter** érdeklődik, hogy mennyi esetről van szó.

**Kovács István**: Kevesebb mint évi 10 eset, amiről igazolást tudnak kiadni, hogy nem tudják teljesíteni.

Mivel több kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

**A szavazás eredménye: I. határozat javaslat egyhangú - 6 igen szavazat**

**II: határozat javaslat egyhangú - 6 igen szavazat**

**III. határozat javaslat egyhangú - 6 igen szavazat**

**19/2021. (****IX.22.) számú határozat**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a nem közművel összegyűjtött háztartási szennyvíz begyűjtése tárgyában készített tájékoztatót, valamint a Kőszegi Városüzemeltető és Kommunális Szolgáltató Nonprofit Kft.-nek a közszolgáltatási tevékenységéről szóló beszámolójának elfogadását.

Felelős a közlésért: Kiss Péter bizottsági elnök

Határidő: képviselő-testületi ülés

**20/2021. (IX.22.) számú határozat**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, a Kőszeg Város Önkormányzatának Képviselő-testülete a 24/2021. (VIII.26.) képviselő-testületi határozatának visszavonását.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzatának 2021. évi költségvetésén belül dologi előirányzatát 10 000 000 Ft-tal, míg működési célú átadását 14 000 000 Ft-tal növelje meg a Kőszegi Városüzemeltető és Szolgáltató Nonprofit Kft. részére az egyéb működési költségeinek fedezete érdekében, egyúttal a tartalék előirányzatát 24 000 000 Ft-tal csökkentse le.

Felelős a közlésért: Kiss Péter bizottsági elnök

Határidő: képviselő-testületi ülés

**21/2021. (IX.22.) számú határozat**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a nem közművel összegyűjtött háztartási szennyvíz begyűjtéséről és ártalommentes elhelyezéséről szóló 12/2014. (III.28.) önkormányzati rendelet felülvizsgálatát.

 Felelős a közlésért: Kiss Péter bizottsági elnök

Határidő: képviselő-testületi ülés

**2.napirendi pont**

**Pavilonok elbontására vonatkozó döntések meghozatala**

**Előadó a polgármester nevében: Németh Ildikó városüzemeltetési osztályvezető**

**Németh Ildikó:** A Várkör II. projekt keretében lévő felújítás miatt a helyszínen lévő ideiglenesen létesített két darab pavilon elbontásáról egyezség született a tulajdonossal, mivel azok nem illeszkednek a városképbe. Az üzleti tevékenységet továbbra is folytatná, mivel a helyszínen lévő egyik utcafronti helyiségben tulajdonjoggal rendelkezik. Előkészítésre került egy megállapodás tervezet, melyben rögzítésre került a közterület rendelkezésre bocsátásával kapcsolatos feladatok, kötelezettségek, valamint a közterület-használati díj megfizetésének elengedésére tettünk javaslatot.

A két pavilonon kívül található még egy hasonló típusú építmény, mivel az korábban bejegyzésre került az ingatlan-nyilvántartásba, így annak a tulajdonosával még egyeztetés folyik.

Az előterjesztéshez kiegészítésként elmondja, hogy a Várkör 39. sz. alatti lakóház toldaléképületének hátsó helyiségeit Tóth Péter a jövőben bérelni szeretné, az első utcafronti részt már nagyon régóta bérlik. Erre azért is van szükség, mivel ezen a részen kívánják a zöldséges üzletet és raktárakat kialakítani. A lakások és helyiségek bérletéről szóló önkormányzati rendelet szerint pályáztatás nélkül abban az esetben van lehetőség bérletre kijelölni ingatlant, amennyiben arról Képviselő-testület határoz. Mivel ez külön határozati javaslatban nem szerepel, ezért módosításként szeretné felvetetni a bérlőkijelölést a toldaléképület hátsó helyiségeire.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

**A szavazás eredménye: I. határozat javaslat egyhangú - 6 igen szavazat**

 **II: határozat javaslat egyhangú - 6 igen szavazat**

**22/2021. (IX.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Meseország Játékbolt Kft. és Kőszeg Város Önkormányzata között kötendő ideiglenes építmény elbontása és közterület használat tárgyú megállapodástát a mellékelt tartalommal fogadja el és egyúttal hatalmazza fel a polgármestert a megállapodás aláírására.

Felelős a közlésért: Kiss Péter bizottsági elnök

Határidő: képviselő-testületi ülés

**23/2021. (IX.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy az önkormányzati tulajdonban lévő lakások és helyiségek bérletéről szóló 26/2004. (X.1.) önkormányzati rendelet 21 § (1) bekezdése alapján a Kőszeg Hunyadi Park területén található 15 m2 nagyságú toldaléképület bérlőjénekTóth Pétert (székhelye: 9730 Kőszeg, Űrhajósok u. 15/B.) jelölje ki.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

**Nemezgyári duzzasztózsilippel kapcsolatos döntések meghozatala**

**Előadó a polgármester nevében: Németh Ildikó városüzemeltetési osztályvezető**

**Németh Ildikó:** A Nemezgyári duzzasztó zsilip az elmúlt években a gyár területének értékesítése során magántulajdonba került. Az üzemeltetését a Kőszegi Vízerőmű Kft. látta el, akinek a vízjogi engedélye 2021. május 31-én lejárt. A zsilip jövőbeni helyzetének rendezése érdekében a Vas Megyei Katasztrófavédelmi Igazgatóság szeptember elején bejárást tartott. A bejáráson részt vett a műtárgy tulajdonosa is, aki elmondta, és azóta már írásban is nyilatkozott, hogy hozzájárul a zsilip üzemeltetéséhez és a jövőben akár annak tulajdonjogától is megválna. Vízigénye a Malomcsatorna és a Csónakázó tó miatt egyedül a város részéről merül fel, így a jövőben az üzemeltetési feladatokat a városnak indokolt felvállalni. Fontos megjegyezni, hogy a zsiliptáblák mozgatásához szükség van a kezelőhíd felújítására, hiszen jelenleg balesetveszélyes nem használható. A Városüzemeltető Kft. felmérte a javítási munkákat, költségmegosztással be kívánjuk vonni a korábbi engedélyest és a gyárban működő Multifelt Kft.-t, akikkel előzetesen erről már egyeztettünk. A jövőben a Tűzoltókat szeretnénk megbízni a kezelésével. Párhuzamosan a fent leírtakkal kifejezetten vízgazdálkodási téren jártas tervező bevonásával vizsgáljuk a zsilip jövőbeni hatékony üzemeltetésének lehetőségét, vagy egyéb más műszaki módon történő esetleges kiváltását.

**Illés Péter**: Üzemeltetése most nem megoldott? A zsilipnek igen fontos szerepe van

**Németh Ildikó**: A Malomárkon lévő zsilipek kezelésével van megbízva egy vállalkozó, aki nyilván az egész rendszert felügyeli.

**Kovács István**: Ismerteti, hogy a zsilip mechanikusan működik, tisztítást karbantartást igényelne.

**Illés Péter**: Megnyugtató, hogy a tűzoltók fogják kezelni.

**Gelencsér Attila**: Azt tudni kell, ha feladatot kap a tűzoltóság akkor megoldja, de jelen pillanatban emberhiánnyal küzdünk. Egyelőre kisebb problémák vannak az ügyelet ellátásával. De minden megvan oldva, csapat mindig vonulólépes.

Mivel több kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

**Szavazás eredménye: egyhangú - 6 igen szavazat**

**24/2021. (IX.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Gyöngyös-patakon található Nemezgyári duzzasztó zsilip üzemeltetése iránt szándékát fejezze ki, egyúttal hatalmazza fel a polgármestert, hogy a zsilip tulajdonosának hozzájárulása alapján az üzemeltetéshez szükséges engedélyek beszerzésére.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 14 óra 30 perckor berekesztette.

 ……………………… ………………………………

 Kiss Péter elnök Bizottsági tag